કલ્યાણપુરના નંદાણા નજીક મોટરસાયકલ સાંઢ સાથે અથડાતા સર્જાયેલા અકસ્માતમાં પાછળ બેસેલા તરૂણનું મોત નિપજયું છે. જયારે ચાલક પણ ધવાતા સારવાર અર્થે હોસ્પિટલમાં ખસેડાયો છે. મોટરસાયકલ સ્પીડમાં હોય સાંઢ સાથે અથડાઇને પુલ નીચે ખાબકયું હતું. કલ્યાણપુરના લીંબડી ગામે રહેતો યોગેશ મોહનભાઇ નકુમ(ઉ.વ.14) ગત 6 સપ્ટેમ્બરના દીનેશભાઇ જેશાભાઇ રાઠોડ સાથે મોટરસાયકલ (નં.જીજે-37-ડી-9735 )પર કોઇ કામ માટે જતો હતો. આ દરમ્યાન દીનેશભાઇએ મોટર સાયકલ પૂરઝડપે ચલાવતા હોય નંદાણા નજીક મોટાપુલ પાસે સાંઢ સાથે અથડાતા મોટરસાયકલ પુલ પરથી નીચે પડી જતાં અકસ્માત સર્જાયો હતો.જેમાં મોટર સાયકલમાં પાછળ બેસેલા યોગેશને ગંભીર ઇજા જયારે ચાલક દીનેશને પણ ઇજા થતાં સારવાર અર્થે હોસ્પિટલ ખસેડાયા હતાં. જયાં સારવાર દરમ્યાન યોગેશનું મોત નિપજયું હતું. બનાવ અંગે મૃતક યોગેશના પિતા મોહનભાઇ લખમણભાઇ નકુમે ફરિયાદ નોંધાવતા પોલીસે ચાલક દીનેશ સામે ગુન્હો નોંધી તપાસ હાથ ધરી છે.